‘ออมสิน-ธกส.’กอดคอช่วยเกษตรกร
&#8220;ออมสิน-ธ.ก.ส.&#8221; กอดคอแจก &#8220;เงิน-สินเชื่อถูก&#8221; เกษตรกร
8 ม.ค. 2559

“ออมสิน-ธ.ก.ส.” กอดคอแจก “เงิน-สินเชื่อถูก” เกษตรกร
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า วันนี้ธนาคารจะเสนอมาตรการช่วยเหลือเกษตรกรตามที่ นายสมคิด จาตุศรีพิทักษ์ รองนายกรัฐมนตรี เห็นชอบ โดยส่วนหนึ่งจะเป็นมาตรการสินเชื่อดอกเบี้ยให้กับเกษตรกรและผู้ประกอบการเอสเอ็มอี อย่างไรก็ตาม สินเชื่อเป็นเพียงมาตรการหนึ่งเท่านั้น การช่วยเหลือเกษตรกรและเอสเอ็มอีครั้งนี้ต้องทำอย่างบูรณาการหลายหน่วยงานเข้ามาช่วยกัน รวมถึงสถาบันการเงินเฉพาะกิจอื่นๆ ก็ต้องเข้ามาช่วย ธนาคารออมสินทำเพียงแห่งเดียวไม่ได้
แหล่งข่าวธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า วันนี้จะฟังนโยบายนายสมคิด ก่อนว่า ต้องการให้ ธ.ก.ส.เข้าไปช่วยเหลือเกษตรกรเป็นพิเศษในส่วนไหนอย่างไรบ้าง แต่ได้เตรียมมาตรการไว้เสนอ ซึ่งเป็นมาตรการที่ดำเนินการมาและได้ผลค่อนข้างดี คือ การแจกเงินชาวนาหรือชาวสวนยางไร่ละ 1,000 บาท แต่ไม่เกิน 15 ไร่ หรือไม่เกิน 1.5 หมื่นบาท/ครอบครัว เพื่อบรรเทาความเดือดร้อนของชาวนาจากภัยแล้งและราคายางพาราตกต่ำ แต่จะต้องใช้เงินจากงบประมาณ โดย ธ.ก.ส.จะเป็นผู้ดำเนินการแจกเงินให้เท่านั้น
นอกจากนี้ ยังมีมาตรการพักชำระหนี้เพื่อบรรเทาความเดือนร้อนเกษตรกรที่มีรายได้ลดลง และการให้สินเชื่อดอกเบี้ยต่ำกับเกษตรกรและกลุ่มเกษตร เพื่อให้มีทุนไปประกอบกิจการที่เกี่ยวเนื่องการเกษตรตามนโยบายของรัฐบาล